**Πληροφορίες υλοποίησης: προαπαιτούμενες γνώσεις, προετοιμασία υλικού**

Προαπαιτούμενες γνώσεις: Οι μαθήτριες και οι μαθητές της Β’ Δημοτικού αλλά και μικρότερων τάξεων γνωρίζουν ήδη τη χρήση του ψαλιδιού, της κόλλας αλλά και άλλων σύνεργων ζωγραφικής. Ο/Η εκπαιδευτικός καλείται να χρησιμοποιήσει κάποια διαδικτυακά εργαλεία, χωρίς όμως αυτό να είναι δεσμευτικό για την ολοκλήρωση των εργαστηρίων.

Συγκεκριμένα:

α) Προτείνονται βίντεο. Ο/Η εκπαιδευτικός μπορεί να τα χρησιμοποιήσει ή να αναζητήσει διαφορετικά αν θεωρεί ότι δεν είναι κατάλληλα για την τάξη του.

β) Υπάρχουν φύλλα εργασίας για τους/τις μαθητές/τριες που μπορούν να χρησιμοποιηθούν αυτούσια. Ο/Η εκπαιδευτικός καλείται να ελέγξει το περιεχόμενό τους, να το διαμορφώσει ή να το αλλάξει ή να παράξει δικό του αν το κρίνει αναγκαίο.

γ) Προτείνονται κάποια λογισμικά, τα οποία είναι ανοιχτά προς χρήση σε όλους (εκπαιδευτικό και μαθητές), αλλά αν ο/η εκπαιδευτικός θεωρεί ότι η τάξη δεν είναι έτοιμη να τα χρησιμοποιήσει, μπορεί να τα αντικαταστήσει με παραδοσιακούς τρόπους συλλογής και καταγραφής υλικού. Το Mindomo μπορεί να δημιουργηθεί είτε online είτε offline με την αποθήκευση στην επιφάνεια εργασίας του υπολογιστή της τάξης. Μ’ αυτόν τον τρόπο ο/η εκπαιδευτικός και οι μαθητές/τριές του μπορούν να ανατρέξουν στα δεδομένα του ανά πάσα στιγμή.

Ο/Η εκπαιδευτικός θα χρειαστεί: βιντεοπροβολέα αν χρησιμοποιήσει το ενδεικτικό Power Point, πίνακα της τάξης αν δεν χρησιμοποιήσει το διαδικτυακό εργαλείο για την δημιουργία εννοιολογικού χάρτη, σύνδεση στο ίντερνετ για τα διαδικτυακά παιχνίδια, εκτυπωτή για τα φύλλα εργασίας, φελιζόλ, εικόνες με μέρη του σπιτιού, βαλιτσάκι με τα απαραίτητα εφόδια σε περίπτωση σεισμού, τουβλάκια. Οι μαθητές/τριες θα χρειαστούν μπογιές, ψαλίδι, κόλλα, πλαστελίνες.

**Φορείς και άλλες συνεργασίες που θα εμπλουτίσουν το πρόγραμμά μας**

Στο συγκεκριμένο πρόγραμμα επέλεξα να μην συνεργαστώ με κάποιο εξωτερικό φορέα. Παρόλα αυτά όμως οι κατά τόπους Ελληνικές Ομάδες Διάσωσης, καθώς επίσης και παραρτήματα των κατά τόπων Πυροσβεστικών Υπηρεσιών εκπονούν προγράμματα με θέμα το σεισμό. Ο/Η κάθε εκπαιδευτικός μπορεί να επισκεφτεί τις συγκεκριμένες ιστοσελίδες τους ώστε να ενημερωθεί αν «τρέχουν» κατά το σχολικό έτος που θα εφαρμόσει το πρόγραμμά του/της.

**Αξιολόγηση Εργαστηρίου - Συνολική αποτίμηση & αναστοχασμός πάνω στην υλοποίηση - Εκδηλώσεις διάχυσης**

Τα αποτελέσματα των συγκεκριμένων εργαστηρίων μπορούν να παρουσιαστούν βιωματικά από τους/τις μαθητές/τριες του τμήματος που τα παρακολούθησαν προς όλους/ες τους/τις μαθητές/τριες του σχολείου, ώστε να αποτελέσουν παραδείγματα προς μίμηση.