***6ο δίωρο εργαστήριο : Τι πρέπει να κάνω μετά τον σεισμό; (2 διδακτικές ώρες)***

Οι μαθητές /τριες θα:

* γνωρίσουν τις ενέργειες που πρέπει να κάνουν μετά την εκδήλωση ενός σεισμού βιωματικά,
* συζητήσουν με την οικογένειά τους τις ενέργειες αυτές,
* παίξουν διαδικτυακά παιχνίδια,
* συμμετέχουν σε προσομοίωση συγκέντρωσης της τάξης στον αύλειο χώρο μετά την εκδήλωση ενός σεισμού.

Ξεκινώντας το έκτο δίωρο εργαστήριό μας ανατρέχουμε και πάλι στην αφίσα του ΟΑΣΠ ΑΣΠΙΔΑ «Μάθετε για τον σεισμό και προστατευτείτε» που έχουμε ήδη εκτυπώσει σε προηγούμενο εργαστήριο, αλλά αυτή τη φορά επικεντρωνόμαστε στις ενέργειες που κάνουμε μετά την εκδήλωσή ενός σεισμού. Γίνεται διάλογος μέσα στην τάξη και προτείνεται κάθε μαθητής/τρια να συζητήσει με τους γονείς του/της και την υπόλοιπη οικογένειά του/της για τις απαιτούμενες ενέργειες που πρέπει να ακολουθήσουν μετά από έναν σεισμό. Η αφίσα είναι ήδη εκτυπωμένη και τοποθετημένη σε σημείο που όλοι οι μαθητές να έχουν πρόσβαση. Έπειτα οι μαθητές καλούνται να παίξουν βρίσκοντας τα ρήματα που αναφέρονται στην αφίσα μέσα από ένα κρυπτόλεξο (ενδεικτικά <https://wordwall.net/resource/16256333> )- προσωπική δημιουργία.

Θα παρακολουθήσουμε μία ακόμα παρουσίαση από το Φωτόδεντρο με θέμα «Μέτρα προστασίας στον δρόμο» <http://photodentro.edu.gr/v/item/ds/8521/10925> με οδηγίες που δεν περιορίζονται όμως αποκλειστικά στον δρόμο. Με βάση την παραπάνω παρουσίαση θα παίξουμε το διαδικτυακό παιχνίδι με θέμα «Μέτρα προστασίας από τον σεισμό στον δρόμο» <https://wordwall.net/resource/16997302>

Το συγκεκριμένο δίωρο εργαστήριο θα κλείσει με βιωματική προσομοίωση συγκέντρωσης της τάξης στον αύλειο χώρο του σχολείου. Ο/Η εκπαιδευτικός καλείται να δείξει αναλυτικά πως κάθε μαθητής θα βγει από το θρανίο του, τη διαδρομή που θα ακολουθήσει προκειμένου να βγει με ασφάλεια εκτός του σχολικού κτιρίου, τι πρέπει να αποφεύγει κατά τη διαδρομή αυτή, καθώς επίσης και το ακριβές σημείο συγκέντρωσης των μαθητών. Προτείνεται ο/η εκπαιδευτικός να έχει βάλει συγκεκριμένα σημάδια αναγνώρισης του σημείου συγκέντρωσης των μαθητών/τριών (για παράδειγμα να έχει γράψει το τμήμα στο δάπεδο της αυλής).