**5ο δίωρο εργαστήριο: Τι κάνω κατά τη διάρκεια του σεισμού; (2 διδακτικές ώρες)**

Οι μαθητές/τριες θα :

* γνωρίσουν τον σεισμό βιωματικά,
* αναλογιστούν τις συνέπειες ενός σεισμού μέσα στην τάξη,
* προτείνουν λύσεις ώστε να γίνει ο χώρος της τάξης πιο ασφαλής,
* συμμετέχουν σε προσομοίωση άσκησης σεισμού,
* αποκτήσουν δεξιότητες προστασίας κατά τη διάρκεια του σεισμού και να τις εφαρμόζουν σωστά.

Θα ξεκινήσουμε με μία παρουσίαση από το Φωτόδεντρο με θέμα «Οι κίνδυνοι σε περίπτωση σεισμού» <http://photodentro.edu.gr/v/item/ds/8521/10929>. Θα ακολουθήσει σχολιασμός ανά προβολή και συζήτηση πάνω στο θέμα. Θα προσπαθήσουμε να δημιουργήσουμε ένα τεχνητό χώρο μέσα στην τάξη για να δείξουμε στους/στις μαθητές/τριες τι μπορεί να γίνει την ώρα του σεισμού αν δεν είμαστε κατάλληλα προετοιμασμένοι. Για παράδειγμα: μπορούμε να βάλουμε τουβλάκια το ένα πάνω στο άλλο και όλα μαζί πάνω σε ένα χαρτόνι το οποίο θα κουνήσουμε και θα δείξουμε τι μπορεί να συμβεί σε ένα κτίριο που δεν είναι καλά κατασκευασμένο. Επίσης, μπορούμε να βάλουμε ένα αντικείμενο πάνω σε ένα θρανίο, να κουνήσουμε το θρανίο και το αντικείμενο να πέσει κάτω σπάζοντας. Παράλληλα, μπορούμε να στερεώσουμε ένα αντικείμενο πάνω σε μία μισάνοιχτη πόρτα και κουνώντας την να πέσει και να σπάσει ώστε οι μαθητές να αντιληφθούν τι μπορεί να συμβεί αν κάποια επικίνδυνα αντικείμενα είναι τοποθετημένα ψηλά. Θα ακολουθήσει συζήτηση και θα ακούσουμε τις προτάσεις των μαθητών/τριών για το τι μπορεί να διορθωθεί στην τάξη μας ώστε να είμαστε πιο ασφαλείς.

Η δεύτερη διδακτική ώρα θα ξεκινήσει με τη μελέτη της αφίσας του ΟΑΣΠ «Μάθετε για τον σεισμό και προστατευτείτε» που έχουμε ήδη εκτυπώσει σε προηγούμενο εργαστήριο. Θα επικεντρωθούμε στη δεύτερη φάση – τι κάνουμε κατά τη διάρκεια του σεισμού. Είναι πολύ σημαντικό να δείξουμε τη διαδικασία προστασίας κατά τη διάρκεια του σεισμού στον σχολικό χώρο και οι μαθητές να μάθουν τα τρία βασικά ρήματα που θα συνοδεύουν πάντα ΣΚΥΒΩ – ΚΑΛΥΠΤΟΜΑΙ - ΚΡΑΤΙΕΜΑΙ. Ο/Η εκπαιδευτικός δείχνει σε κάθε μαθητή/τρια ξεχωριστά τι πρέπει να κάνει σε περίπτωση σεισμού. Έπειτα, γίνεται μία άσκηση σεισμού της τάξης, που μπορεί να επαναληφθεί περισσότερες της μία φορές, ώστε να γίνει απόλυτα κατανοητή από όλους/ες τους/τις μαθητές/τριες η διαδικασία.