
***1ο δίωρο εργαστήριο : Πρώτη επαφή με το θέμα – Φυσικοί κίνδυνοι***

***(2 διδακτικές ώρες)***

*Οι μαθητές /τριες θα:*

* *έρθουν σε πρώτη επαφή με το φυσικό φαινόμενο του σεισμού,*
* *συζητήσουν προσωπικές εμπειρίες,*
* *γνωρίσουν το εσωτερικό τη γης και θα το αναπαραστήσουν με ζωγραφιές και πλαστελίνες,*
* *γνωρίσουν τα αίτια του σεισμού,*
* *αναπαραστήσουν τη σεισμική διεργασία των πλακών μέσα από παιχνίδι.*

Η πρώτη διδακτική ώρα θα ξεκινήσει παρακολουθώντας μία εκπαιδευτική παρουσίαση για τον σεισμό από το Φωτόδεντρο της Γεωγραφίας της Ε΄ Δημοτικού (ενδεικτικά <http://photodentro.edu.gr/v/item/ds/8521/2879>). Θα σταθούμε περισσότερο στο εσωτερικό της γης (Εικόνα 3) και θα ακολουθήσει συζήτηση. Η συγκεκριμένη παρουσίαση μας δίνει τη δυνατότητα να λειτουργήσουμε διαδραστικά με τους/τις μαθητές/τριές μας και να συζητήσουμε τις προσωπικές τους εμπειρίες με τους σεισμούς.



Εικόνα 3 : Φωτόδεντρο <http://photodentro.edu.gr/v/item/ds/8521/2879>

Έπειτα θα κληθούν να ζωγραφίσουν το εσωτερικό της γης (*ενδεικτικά : ΦΥΛΛΟ ΕΡΓΑΣΙΑΣ 2*). Θα δούμε έπειτα ένα ακόμα μικρό βίντεο με το εσωτερικό της γης και θα ακολουθήσουμε τις οδηγίες προκειμένου να το φτιάξουμε από πλαστελίνη.

Η δεύτερη διδακτική ώρα θα ξεκινήσει με μία παρουσίαση από το Φωτόδεντρο (ενδεικτικά http://photodentro.edu.gr/v/item/ds/8521/2792) όπου να φαίνεται πιο αναλυτικά το εσωτερικό της γης. Έπειτα θα παίξουμε με τις πλάκες της γης. Ο/Η εκπαιδευτικός θα έχει ήδη κατασκευάσει δύο «πλάκες» από φελιζόλ και οι μαθητές/τριες θα παίξουν κουνώντας τις 2 πλάκες προκαλώντας σεισμό. Καλό θα ήταν ο/η εκπαιδευτικός να προσπαθήσει να «ντύσει» τα φελιζόλ ,έτσι ώστε να προσομοιάζουν με έδαφος. Οι μαθητές/τριες ανά 2 θα κρατάνε τα φελιζόλ και θα προσομοιάζουν τις κινήσεις των πλακών της γης, ώστε να δημιουργείται ο σεισμός και να αντιληφθούν οι μαθητές/τριες τις κινήσεις που κάνουν οι πλάκες της γης. Μπορεί επίσης ο/η εκπαιδευτικός να προσθέσει αντικείμενα πάνω στα φελιζόλ, ώστε να γίνει η αναπαράσταση του σεισμού πιο κατανοητή στους/στις μαθητές/τριες.