***3ο δίωρο εργαστήριο : Ποιος ήταν ο εγκέλαδος; Μύθοι γύρω από τον σεισμό***

***(2 διδακτικές ώρες)***

*Οι μαθητές/τριες θα:*

* *προετοιμαστούν για την πιθανότητα ενός σεισμού,*
* *δημιουργήσουν το δικό τους βαλιτσάκι με τα απαραίτητα εφόδια έκτακτης ανάγκης,*
* *κατασκευάσουν οδηγίες προς τους γονείς τους για τις αλλαγές που πιθανόν να χρειαστεί να κάνουν στο σπίτι τους ώστε να είναι πιο ασφαλείς,*
* *μάθουν για τους αριθμούς έκτακτης ανάγκης,*
* *κατασκευάσουν έναν πολύ απλό σεισμογράφο.*

Η πρώτη διδακτική ώρα ξεκινά με ένα βίντεο που να παρουσιάζει μύθους από όλο τον κόσμο σχετικά με τη δημιουργία του σεισμού (ο/η εκπαιδευτικός πληκτρολογεί στον φυλομετρητή του τις λέξεις «μύθοι γύρω από τη δημιουργία ενός σεισμού» και επιλέγει το κατάλληλο βίντεο για την τάξη του ή μπορεί να επιλέξει κάποιο αντίστοιχο βιβλίο). Γίνεται συζήτηση γύρω από το γεγονός ότι πολλοί λαοί (ανάμεσά τους και οι αρχαίοι Έλληνες) επειδή δεν μπορούσαν να εξηγήσουν το πως και γιατί γίνονταν σεισμοί, έπλαθαν έναν μύθο. Έπειτα οι μαθητές/τριες χωρίζονται σε ομάδες των 2 ατόμων και χρησιμοποιώντας την πλαστελίνη προσπαθούν να αναπαραστήσουν τους μύθους. Ο/Η εκπαιδευτικός παρέχει ανατροφοδότηση σε περίπτωση που οι μαθητές/τριες ξεχάσουν ή μπερδέψουν τους μύθους. Για τον λόγο αυτό καλό είναι να αναρτήσει σε κάποιο εμφανές σημείο της τάξης ένα χαρτόνι όπου θα είναι γραμμένες οι χώρες όπως αυτές παρουσιάστηκαν και οι πρωταγωνιστές τους.

Η δεύτερη διδακτική ώρα ξεκινά με παιχνίδι. Οι μαθητές/τριες καλούνται να ενώσουν τη χώρα με την εικόνα του σωστού μύθου <https://learningapps.org/watch?v=pktg3vupa21> (το παιχνίδι δημιουργήθηκε από εμένα προσωπικά βάσει όμως ενός βίντεο που παρακολούθησα από το 6ο νηπιαγωγείο Αμπελοκήπων με θέμα τους μύθους γύρω από τη δημιουργία ενός σεισμού).

Έπειτα θα επικεντρωθούμε λίγο περισσότερο στον ελληνικό μύθο του Εγκέλαδου. (ενδεικτικά πληκτρολογούμε στον φυλλομετρητή μας «Εγκέλαδος – ο ελληνικός μύθος» και επιλέγουμε το βίντεο που θεωρούμε πιο κατάλληλο για την ηλικία των μαθητών/τριών μας ή εναλλακτικά χρησιμοποιούμε ένα αντίστοιχο βιβλίο) και αφού γίνει μία μικρή συζήτηση γύρω από τον αρχαίο ελληνικό μύθο θα ζητήσουμε από τους/τις μαθητές/τριες να ζωγραφίσουν πως φαντάζονται ότι ήταν ο Εγκέλαδος.