***4ο δίωρο εργαστήριο : Τι προετοιμασίες πρέπει να κάνω πριν το σεισμό;***

***(2 διδακτικές ώρες)***

*Οι μαθητές/τριες θα :*

* *προετοιμαστούν για την πιθανότητα ενός σεισμού,*
* *δημιουργήσουν το δικό τους βαλιτσάκι με τα απαραίτητα εφόδια έκτακτης ανάγκης,*
* *κατασκευάσουν οδηγίες προς τους γονείς τους για τις αλλαγές που πιθανόν να χρειαστεί να κάνουν στο σπίτι τους ώστε να είναι πιο ασφαλείς,*
* *μάθουν για τους αριθμούς έκτακτης ανάγκης,*
* *κατασκευάσουν έναν πολύ απλό σεισμογράφο.*


Η πρώτη διδακτική ώρα θα αξιοποιηθεί ώστε οι μαθητές/τριες να προετοιμαστούν οι ίδιοι/ες αλλά και να προετοιμάσουν τους γονείς και την υπόλοιπη οικογένειά τους πριν την εκδήλωση ενός σεισμού. Ξεκινώντας θα μελετήσουμε τις οδηγίες των σελίδων 4-5 (εικόνα 4) από την παρουσίαση του ΟΑΣΠ με θέμα «Σεισμός: πως μπορούμε να προστατευτούμε» <https://oasp.gr/sites/default/files/library/2021-02/_%CE%9C%CE%AD%CF%84%CF%81%CE%B1_%CE%A0%CF%81%CE%BF%CF%83%CF%84%CE%B1%CF%83%CE%AF%CE%B1%CF%82_%CE%B3%CE%B9%CE%B1_%CF%80%CE%B1%CE%B9%CE%B4%CE%B9%CE%AC.pdf>.

*εικόνα 4 : ΟΑΣΠ* 

Σύμφωνα με τις οδηγίες αυτές, καλό είναι οι γονείς να ενημερωθούν για τις αλλαγές που πρέπει να κάνουν στο σπίτι τους, ώστε να παρέχεται μεγαλύτερη ασφάλεια. Γίνεται συζήτηση πάνω στο θέμα και παρακολουθούμε ένα βίντεο με οδηγίες για μικρά παιδιά με θέμα την προετοιμασία του χώρου μας πριν την εκδήλωση ενός σεισμού. Θα ακολουθήσουν 2 παιχνίδια από το Φωτόδεντρο με θέμα «Μαθαίνοντας για την αντιμετώπιση του σεισμού» <http://photodentro.edu.gr/v/item/ds/8521/6761> και «Παιχνίδι σκοποβολής για τον σεισμό» <http://photodentro.edu.gr/v/item/ds/8521/6762> με τα οποία οι μαθητές/τριες καλούνται να αναγνωρίσουν τα χρήσιμα αντικείμενα που πρέπει να έχουν σε περίπτωση σεισμού. Έπειτα θα φτιάξουμε το δικό μας βαλιτσάκι με τα απαραίτητα εφόδια έκτακτης ανάγκης. Για τον λόγο αυτό ο/η εκπαιδευτικός καλείται να φέρει ένα μικρό βαλιτσάκι στην τάξη του και με τη βοήθεια των μαθητών/τριών να βάλουν μέσα τα απαραίτητα αντικείμενα που πρέπει να υπάρχουν στην τάξη σε περίπτωση σεισμού.

Η δεύτερη διδακτική ώρα θα ξεκινήσει με 2 ακόμα βίντεο <https://www.youtube.com/watch?v=hIKK56lqFkg&t=19s> και <https://www.youtube.com/watch?v=nYQ9DCR2iQo&t=192s> από τη Γενική Γραμματεία Πολιτικής Προστασίας με θέμα «Οδηγίες προστασίας από τον σεισμό” και “Εκπαιδευτικό βίντεο για προστασία από τους σεισμούς». Θα ζητήσουμε από τους/τις μαθητές/τριες να επικεντρωθούν κυρίως με το τι πρέπει να γίνει στο σπίτι πριν την εκδήλωση ενός σεισμού. Έπειτα θα παίξουμε ένα παιχνίδι με θέμα «Σεισμός οδηγίες προς τους γονείς» <https://wordwall.net/resource/16257778> (το παιχνίδι είναι προσωπική μου δημιουργία, αλλά βασίζεται σε πληροφορίες που συνέλεξα από το διαδίκτυο). Ακολούθως, οι μαθητές/τριες θα δημιουργήσουν έναν πίνακα με τις ίδιες οδηγίες ώστε να τον δώσουν στους γονείς τους. Για τον λόγο αυτό θα δώσουμε το ΦΥΛΛΟ ΕΡΓΑΣΙΑΣ 4, το οποίο θα περιέχει τις ίδιες προτάσεις κομμένες σε 3 κομμάτια. Οι μαθητές/τριες καλούνται να κόψουν τα κομμάτια και να τα κολλήσουν σωστά σε νέο χαρτί Α4.

Η δεύτερη διδακτική ώρα θα συνεχιστεί με χρήσιμες οδηγίες που καλό είναι οι μαθητές/τριες να μάθουν. Θα δείξουμε ένα φυλλάδιο που θα έχουμε δημιουργήσει (ενδεικτικά εικόνα 5) όπου οι μαθητές/τριες θα γνωρίσουν τους 3 σημαντικούς αριθμούς που θα πρέπει να μάθουν σε περίπτωση σεισμού: της αστυνομίας, του ΕΚΑΒ και της πυροσβεστικής. Το δεύτερο εργαστήριο θα κλείσει με την προβολή εικόνων από τον/την εκπαιδευτικό με θέμα μέρη του σπιτιού. Θα καλέσει τους/τις μαθητές/τριες να δείξουν που πρέπει να μπουν για να προστατευτούν σε περίπτωση σεισμού.

*Εικόνα 5 : χρήσιμοι αριθμοί σε περίπτωση σεισμού*